ดักเก็บ COM7 ตัวเต็งรับอานิสงส์ Apple เปิดตัวสินค้าใหม่หนุนกำไร Q4 “ออลไทม์ไฮ”
ดักเก็บ COM7 ตัวเต็งรับอานิสงส์ Apple เปิดตัวสินค้าใหม่ผลักดันกำไรไตรมาส 4/62 พุ่งแรงทำ "ออลไทม์ไฮ" ต่อเนื่อง ฟากโบรกฯอัพคำแนะนำ "ซื้อ" เป้า 27.50 บ.
ดักเก็บ COM7 ตัวเต็งรับอานิสงส์ Apple เปิดตัวสินค้าใหม่ผลักดันกำไรไตรมาส 4/62 พุ่งแรงทำ "ออลไทม์ไฮ" ต่อเนื่อง ฟากโบรกฯอัพคำแนะนำ "ซื้อ" เป้า 27.50 บ.
1 ต.ค. 2562

สืบเนื่องจากกรณี Apple เปิดตัวสินค้าใหม่ในกลุ่ม iPhone 11, 11Pro, 11 Pro Max, Ipad, Apple Watch Series 5 ซึ่งจะเปิดจอง 11 ตุลาคมและเปิดขายจริง 18 ตุลาคม 2562 ด้วยกระแสตอบรับที่ค่อนข้างดีเมื่อเทียบกับรุ่นก่อนหน้า จากระดับราคาที่เปิดตัวมาอยู่ในระดับที่จับต้องได้มากขึ้น
ทั้งนี้ “ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์เกี่ยวกับหุ้นที่จะได้รับอานิสงส์จากประเด็นดังกล่าว โดยนักวิเคราะห์มองว่าหุ้นที่ได้รับปัจจัยบวกสูงสุดคือหุ้น บริษัท คอมเซเว่น จำกัด (มหาชน) หรือ COM7 เนื่องจากบริษัทเป็นผู้จัดจำหน่ายรายใหญ่ในไทยด้วยสาขา Studio7 ราว 100 สาขาทั่วประเทศ
รวมทั้งยังมีการเปิดตัวสินค้าของแบรนด์อื่นๆ ทั้ง Samsung Note10 และ 10+ และ Huawei Mate 30 และ Mate 30Pro ซึ่งส่วนใหญ่จะเริ่มขายในปลายไตรมาส 3 และไตรมาส 4/62
นอกจากนี้ ในช่วงไตรมาส 4/62 ยังมีงาน Thailand Mobile Expo 2019 ระหว่างวันที่ 3-6 ตุลาคม ซึ่งจะช่วยหนุนรายได้และกำไรของ COM7 สร้างสถิติสูงสุดใหม่ต่อเนื่อง
โดยมองว่าบริษัทยังมีศักยภาพการเติบโตจากธุรกิจสมาร์ทโฟน ซึ่งปัจจุบันบริษัทยังมีส่วนแบ่งตลาดเพียง 10% ในขณะที่ตลาดในไทยยังมีเติบโตได้ดีและมูลค่ากว่า 3 แสนล้านบาท สำหรับปีนี้ยังคงคาดกำไรสุทธิปี 2562-63 อยู่ที่ 1,168 ล้านบาท (เพิ่มขึ้น 31% จากปีก่อน) และ 1,318 ล้านบาท (เพิ่มขึ้น 13% จากปีก่อน) ตามลำดับ
ด้านนักวิเคราะห์ บล.ทิสโก้ ระบุในบทวิเคราะห์ ปรับคำแนะนำจากเดิม “ถือ” เป็น “ซื้อ” จากราคาหุ้นที่ปรับตัวลงมาจนมี upside ต่อราคาเป้าหมายที่ 27.50 บาท อิงจาก PER 25 เท่า ปี 2563
พร้อมกันนี้ คาดว่าผลประกอบการไตรมาส 3/62 ของ COM7 จะยังคงทำได้ดีด้วยการเติบโต 26% จากปีก่อน และทรงตัวจากไตรมาสก่อนมาอยู่ที่ 297 ล้านบาท
โดยคาดรายได้อยู่ที่ 7,913 ล้านบาท เติบโต 18% จากปีก่อน และทรงตัวจากไตรมาสก่อน เนื่องจากการรับรู้รายได้จากการเข้าซื้อ King Kong Phone รวมทั้งยอดขายสินค้าในกลุ่มมือถือที่ยังคงเติบโตโดยเฉพาะในกลุ่มสินค้ามือถือ N-1 ในแบรนด์ Apple ที่ยังขายได้ดี สำหรับอัตรากำไรขั้นต้นคาดจะยังคงรักษาระดับไว้ที่ 13.7% จากการเพิ่มสัดส่วนสินค้ากลุ่ม Accessories ที่มีอัตรากำไรที่สูง ในขณะที่คาดค่าใช้จ่ายการขายและบริหารต่อยอดขายเติบโตเพียงเล็กน้อย